## Odluka o interventnoj potpori zbog otežanih uvjeta i povećanih troškova poslovanja u poljoprivredi i ribarstvu za razdoblje od 1. srpnja 2008. - 31. prosinca 2008. godine

### NN 75/2008 (1.7.2008.), Odluka o interventnoj potpori zbog otežanih uvjeta i povećanih troškova poslovanja u poljoprivredi i ribarstvu za razdoblje od 1. srpnja 2008. - 31. prosinca 2008. godine

# VLADA REPUBLIKE HRVATSKE

**2490**

Na temelju članka 30. stavka 2. Zakona o Vladi Republike Hrvat­ske (»Narodne
novine«, br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 30. lipnja 2008. godine donijela

## ODLUKU

### O INTERVENTNOJ POTPORI ZBOG OTEŽANIH UVJETA I POVEĆANIH TROŠKOVA POSLOVANJA U POLJOPRIVREDI I RIBARSTVU ZA RAZDOBLJE OD 1. SRPNJA 2008. – 31. PROSINCA 2008. GODINE

I.

Ovom se Odlukom određuje isplata interventne potpore zbog otežanih uvjeta i
povećanih troškova poslovanja u poljoprivredi i ribarstvu.

II.

Interventna potpora daje se korisnicima eurodizel-dizelskog goriva obojenog
plavom bojom što se koristi za pogon poljoprivrednih strojeva kojima
komercijalna poljoprivredna gospodarstava upisana u Upisnik poljoprivrednih
gospodarstava obrađuju poljoprivredno zemljište ili ubiru poljoprivredne kulture
i plovila kojima se obavlja gospodarski ribolov na moru te za pogon plovila i
strojeva u akvakulturi.

III.

Interventna potpora iz točke I. ove Odluke dodjeljuje se u iznosu jednakom
razlici u cijeni između maloprodajne cijene eurodizel-dizelskog goriva obojenog
plavom bojom i cijene od 5 kuna po litri za razdoblje od 1. srpnja 2008. do 1.
siječnja 2009. godine, sukladno predočenim preslikama računa i podacima iz
Knjižice goriva za poljoprivrednike, odnosno Knjižice goriva za ribolov i
akvakulturu, koje će od 1. siječnja 2009. godine zamijeniti kartice potrošnje (tzv.
pametne kartice).

IV.

Zahtjevi za isplatu interventne potpore iz točke ove I. Odluke podnose se:
– za poljoprivredu Uredima državne uprave u jedinicama pod­ručne (regionalne)
samouprave, odnosno upravnom tijelu Grada Zagreba,
– za ribarstvo – područnim jedinicama Ministarstva poljoprivrede, ribarstva i
ruralnog razvoja, Uprave ribarstva,
i to:
– za razdoblje od 1. srpnja 2008. do 1. listopada 2008. godine: do 15. listopada
2008. godine,
– za razdoblje od 1. listopada 2008. do 31. prosinca 2008. godine: od 1.
siječnja 2009. do 15. siječnja 2009. godine.
Iznimno, za korisnike eurodizel-dizelskog goriva obojenog plavom bojom čija
potrošnja prelazi 2 tone goriva mjesečno, zahtjevi za isplatu interventne
potpore iz točke I. ove Odluke mogu se podnositi mjesečno, od 1. do 15. u
mjesecu, počevši od 1. kolovoza ove godine.
Zahtjevu je potrebno priložiti kopiju Knjižice goriva za poljoprivrednike
odnosno Knjižice goriva za ribolov i akvakulturu te preslike računa o kupljenom
eurodizel-dizelskom gorivu obojenom plavom bojom.

V.

Korisnicima iz točke II. ove Odluke Uredi državne uprave u jedinicama područne
(regionalne) samouprave, odnosno upravno tijelo Grada Zagreba, odnosno Područne
jedinice Ministarstva poljoprivrede, ribarstva i ruralnog razvoja (u daljnjem
tekstu: nadležna tijela) odredit će polugodišnju kvotu temeljem kriterija koji
su navedeni u prilogu 1. ove Odluke i čine njezin sastavni dio.
Kvota iz stavka 1. ove točke određivat će se i upisivati u knjižice goriva od
dana stupanja na snagu ove Odluke do 1. listopada 2008. godine.
Iznimno, kvote iz stavka 1. ove točke za korisnike u ribolovu čija mjesečna
potrošnja prelazi 2 tone goriva upisivat će se do 1. kolovoza 2008. godine.
Korisnici iz točke II. ove Odluke koji do 1. listopada 2008. godine odnosno 1.
kolovoza 2008. godine ne upišu kvotu u knjižicu goriva nemaju pravo podnošenja
zahtjeva za interventnu potporu.
Kvota iz stavka 1. ove točke upisuje se u Knjižicu goriva za poljoprivrednike i
Knjižicu goriva za ribolov i akvakulturu na stranici 28. Posebne napomene
zajedno s brojem knjižice, serijskim brojem povlastice u ribarstvu odnosno MIBPG
iz Upisnika poljoprivrednih gospodarstava u poljoprivredi, a pri upisu potpisom
(uz štampanim slovima navedeno ime i prezime službenika) i pečatom ovjerava je
nadležno tijelo.
Centralnu bazu podataka o kvotama po korisnicima vodi Ministarstvo
poljoprivrede, ribarstva i ruralnog razvoja.

VI.

U iznimnim slučajevima propisana kvota može se povećati za postotak
proporcionalan potrebnom povećanju potrošnje, što je potrebno dokazati
odgovarajućom dokumentacijom (kupnja, zakup ili koncesija poljoprivrednog
zemljišta, koncesija pomorskog dobra, zamjena pogonskog stroja, zamjena plovila,
očevidnici).
Podatke o povećanju kvote iz stavka 1. ove točke nadležna tijela dužna su
dostaviti u centralnu bazu podataka. Podaci o izmjeni kvote upisuju se u
Knjižicu goriva za poljoprivrednike i Knjižicu goriva za ribolov i akvakulturu
na stranici 28. Posebne napomene, a pri upisu potpisom i pečatom ovjerava je
nadležno tijelo.
Kvota za 2008. godinu se počinje iskorištavati od 1. srpnja 2008. godine, a
nakon upisivanja pojedinačne kvote i ovjere u Knjižici goriva.

VII.

Sredstva za interventnu potporu zbog otežanih uvjeta i povećanih troškova
poslovanja u poljoprivredi i ribarstvu isplatit će Ministarstvo poljoprivrede,
ribarstva i ruralnog razvoja sa proračunske pozicije A568050 – Intervencije
Ravnateljstva za tržišnu i strukturnu politiku u poljoprivredi u 2008. godini u
iznosu od 50.000.000,00 kuna.
Zadužuje se Ministarstvo poljoprivrede, ribarstva i ruralnog razvoja da unutar
svog razdjela osigura sredstva za provedbu ove Odluke u 2009. godini u iznosu od
60.000.000,00 kuna.

VIII.

Zadužuju se Ministarstvo financija i Ministarstvo poljoprivrede, ribarstva i
ruralnog razvoja za operativnu provedbu uspostave novog sustava kartica
potrošnje (tzv. pametnih kartica).

IX.

Ova Odluka stupa na snagu 1. srpnja 2008. godine, a objavit će se u »Narodnim
novinama«.

Klasa: 320-01/08-01/02
Urbroj: 5030116-08-1
Zagreb, 30. lipnja 2008.

Predsjednik
**dr. sc. Ivo Sanader**, v. r.

**PRILOG 1.**

KRITERIJI ZA ODREĐIVANJE INDIVIDUALNE KVOTE PO KORISNIKU

1. Polazni kriterij kod određivanja individualne kvote po korisniku za vrijeme
trajanja ove Odluke je članak 6. Pravilnika o primjeni Zakona o posebnom porezu
na naftne derivate (Narodne novine, broj 179/2003), što se odnosi na eurodizel-dizelsko
gorivo obojeno plavom bojom, kojim se propisuju količine goriva po kulturama i
jedinicama.
2. U poljoprivredi, individualna kvota za razdoblje od 1. srpnja 2008 do 31.
prosinca 2008. godine iznosi 60% godišnje kvote koja bi korisniku pripadala
temeljem kriterija definiranih pokazateljima potrošnje eurodizel-dizelskog
goriva obojenog plavom bojom kako su oni navedeni u Tablici 1. Pravilnika.
3. U ribarstvu i akvakulturi, individualna kvota za razdoblje od 1. srpnja 2008.
do 31. prosinca 2008. iznosi 60% godišnje kvote koja bi korisniku pripala
temeljem kriterija definiranih pokazateljima potrošnje eurodizel-dizelskog
goriva obojenog plavom bojom kako su oni navedeni u Tablici 1. Pravilnika i to
sukladno Knjižici goriva i očevidniku/izvješću o ulovu/uzgoju za 2007. godinu.

Odluka, NN 75/2008-2490
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)